Prins Philip hospitaal toe as ŉ ‘voorsorgmaatreël’Koningin Elizabeth en prins Philip (Junie 2020) (Foto: The Royal Family/Twitter) Engeland se prins Philip (99), koningin Elizabeth II se man, is oornag in ŉ hospitaal in Londen opgeneem “as ŉ voorsorgmaatreël”, het Buckingham-paleis Woensdag gesê. Die hertog van Edinburg is Dinsdagaand na die privaat King Edward VII-hospitaal geneem. “Dit is ŉ voorsorgmaatreël, op raad van sy Koninklike Hoogheid se dokter” ná die prins olik begin voel het. Die paleis het benadruk dit hou nie met Covid-19 verwant nie. Hy is “in ŉ goeie luim” en het by die hospitaal ingestap. Hy het met privaat vervoer, en nie ŉ ambulans nie, by die hospitaal opgedaag, het ŉ bron aan AFP gesê. Die prins (gebore op 10 Junie 1921) het op 2 Augustus 2017 amptelik uitgetree uit die openbare lewe nadat hy sedert 1952 as die koningin se gemaal altesaam 22 219 keer alleen by openbare geleenthede verskyn het. Philip en Elizabeth is op 20 November 1947 in die Westminster-abdy getroud.